Document ID: 32008R0415

KOMISIJAS REGULA (EK) Nr. 415/2008
(2008. gada 8. maijs)
par Padomes Regulas (EK) Nr. 1788/2003 I pielikumā 2007./2008. gadam noteikto valsts references daudzumu sadalīšanu “piegādēs” un “tiešajā tirdzniecībā”
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1788/2003, ar ko nosaka maksājumu piena un piena produktu nozarē (1), un jo īpaši tās 8. pantu,
tā kā:
(1)
Regulas (EK) Nr. 1788/2003 6. pantā paredzēts, ka ražotājiem var būt viens vai divi individuālie references daudzumi - viens piegādēm un otrs tiešai tirdzniecībai -, un šos daudzumus no viena references daudzuma otrā var pārvērst tikai dalībvalsts kompetentā iestāde pēc ražotāja pienācīgi pamatota pieprasījuma.
(2)
Komisijas 2007. gada 1. jūnija Regulā (EK) Nr. 607/2007 par Padomes Regulas (EK) Nr. 1788/2003 I pielikumā 2006./2007. gadam noteikto valsts references daudzumu sadalīšanu “piegādēs” un “tiešajā tirdzniecībā” (2) ir izklāstīts sadalījums “piegādēs” un “tiešajā tirdzniecībā” laika posmā no 2006. gada 1. aprīļa līdz 2007. gada 31. martam Beļģijai, Čehijai, Dānijai, Vācijai, Igaunijai, Īrijai, Grieķijai, Spānijai, Francijai, Itālijai, Kiprai, Latvijai, Lietuvai, Luksemburgai, Ungārijai, Maltai, Nīderlandei, Austrijai, Polijai, Portugālei, Slovēnijai, Slovākijai, Somijai, Zviedrijai un Apvienotajai Karalistei.
(3)
Ar Komisijas 2007. gada 10. oktobra Regulu (EK) Nr. 1186/2007, ar kuru groza I pielikumu Padomes Regulā (EK) Nr. 1788/2003, ar ko nosaka maksājumu piena un piena produktu nozarē, attiecībā uz sadalījumu starp tiešo tirdzniecību un piegādēm Rumānijā un Bulgārijā (3) ir noteikts sadalījums starp tiešo tirdzniecību un piegādēm attiecībā uz minētajām valstīm kvotas režīma sākumā 2007. gada 1. aprīlī.
(4)
Saskaņā ar 25. panta 2. punktu Komisijas 2004. gada 30. marta Regulā (EK) Nr. 595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr. 1788/2003, ar ko nosaka maksājumu piena un piena produktu nozarē (4), Beļģija, Bulgārija, Čehija, Dānija, Vācija, Igaunija, Īrija, Grieķija, Spānija, Francija, Itālija, Kipra, Latvija, Lietuva, Luksemburga, Ungārija, Nīderlande, Austrija, Polija, Portugāle, Rumānija, Slovēnija, Slovākija, Somija, Zviedrija un Apvienotā Karaliste ir paziņojušas Komisijai daudzumus, kas pēc ražotāju pieprasījuma ir neatgriezeniski pārvērsti, sadalot tos piegādēm un tiešajai tirdzniecībai paredzētos individuālos references daudzumos.
(5)
Saskaņā ar I pielikumu Regulai (EK) Nr. 1788/2003 kopējais valsts references daudzums Beļģijai, Dānijai, Vācijai, Francijai, Luksemburgai, Nīderlandei, Austrijai, Portugālei, Somijai, Zviedrijai un Apvienotajai Karalistei 2007./2008. gadam ir lielākas par to kopējo valsts references daudzumu 2006./2007. gadam, un šīs dalībvalstis ir paziņojušas Komisijai par papildu references daudzumu sadalīšanu “piegādēs” un “tiešajā tirdzniecībā”.
(6)
Tāpēc ir lietderīgi noteikt, kā valsts references daudzumi, ko piemēro laika posmā no 2007. gada 1. aprīļa līdz 2008. gada 31. martam un kas noteikti Regulas (EK) Nr. 1788/2003 I pielikumā, sadalāmi “piegādēs” un “tiešajā tirdzniecībā”.
(7)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā ir izklāstīts tas, kā valsts references daudzumi, ko piemēro laika posmā no 2007. gada 1. aprīļa līdz 2008. gada 31. martam un kas noteikti Regulas (EK) Nr. 1788/2003 I pielikumā, sadalāmi “piegādēs” un “tiešajā tirdzniecībā”.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 8. maijā

Labels: 3
17
6